text: Politi: Vi er ikke færdige i Lillebælt
  25 februar 2018 kl. 13.56
  Intensiv eftersøgning efter drabssigtet i Lillebælt førte intet med sig. 
  
  Eftersøgningen efter den 63-årige Bent Ovesen og hans Mondeo i Lillebælt er indstillet. Weekendens forsøg på at lokalisere hans bil på bunden af Lillebælt gav intet resultat.
  - Status er, at vi har søgt i Lillebælt med bedre udstyr end tidligere, men vi har ikke fundet det, vi søgte efter. Vi stopper for denne weekend, men fortsætter eftersøgningen på et senere tidspunkt. Vi er ikke helt færdige med at søge i Lillebælt, fortæller efterforskningsleder Frede Nissen, Sydøstjyllands Politi.
  Den 63-årige Bent Ovesen fra Kolding har været sporløst forsvundet siden oktober sidste år og er efterlyst for drabet på sin kone. Politiet formoder, at han kunne være kørt i Lillebælt med sin Ford Mondeo efter drabet på sin kone.
  - Da det er en drabssag, arbejder vi, indtil vi er helt færdige med sagen. Om vi får et gennembrud med søgningen i Lillebælt, ved jeg ikke. Men vi går også ad andre efterforskningsveje, så vi håber at kunne sætte et punktum for denne sag på et eller andet tidspunkt, tilføjer han.
  